Fehling-reakció

(A kísérlet http://www.axel-schunk.de/experiment/edm0503.html oldalon található eredeti német nyelvű leírását Molnár Anikó fordította magyarra.)

A Fehling-reakció a redukáló cukrok kimutatására szolgál. Pozitív próba esetén barnásvörös csapadék keletkezik, például glükózzal és fruktózzal. Szacharózzal a reakció elmarad.

Eszközök és vegyszerek:

Fehling I.-oldat: 6,93 g CuSO4.5H2O 100 cm3 vízben oldva

Fehling II.-oldat: 34,6 g kálium-nátrium-tartarát és 12,0 g NaOH 100 cm3 vízben oldva
Főzőpoharak
Szilárd glükóz, fruktóz, szacharóz

Kémcsövek, kémcsőfogó

Bunsen-égő vagy borszesz égő.
Kivitelezés:

Egyenlő mennyiségben elegyítsünk Fehling I. és Fehling II. oldatot. Egy-egy kémcsőben oldjunk fel kb. 5-5 cm3 vízben egy-egy spatulahegynyi glükózt, fruktózt, illetve szacharózt. Adjunk mindegyikhez 5 cm3-t a Fehling-reagensből. Az oldatokat melegítsük vízfürdőn (vagy nyílt lángon). A glükóz és a fruktóz esetében barnásvörös színű csapadék képződik, szacharóz esetén az oldat sötétkék marad.
Magyarázat:

A Fehling-reakció a Cu2+-ionok Cu(I)-oxiddá való redukcióján alapul. A redukálószerek lehetnek aldehidek, például aldózok (pl. glükóz). Ez, ennek megfelelően karbonsavvá (glükonsavvá) oxidálódik. A ketózok is oxidálhatók, az enol formán keresztül (amivé oldatban izomerizálódnak). Ezekből is karbonsav keletkezik.
Ha az anomer (glükozidos) OH-csoport a ciklikus formában gátolt (egy glikozid kötésen keresztül), akkor elmarad a reakció. Ezért negatív a Fehling-próba a szacharóz esetében.

Veszélyek: 
A NaOH maró hatású.

Hulladék:

Az oldatok a nehézfém hulladékokhoz kerüljenek.

Módszertani elemzés

A fent leírt kísérlet a 10. osztályban, a szerves kémia tanítása során használható fel.

A Fehling-próba könnyen kivitelezhető, nincs hozzá szükség sok eszközre. A felhasznált vegyületek egy része otthonról is beszerezhető. A kísérlet nem veszélyes, így lehetőség van arra, hogy bemutató kísérlet után tanulókkal, vagy tanulócsoportokkal végeztessük el. (Esetleg, ha van rá elég idő, felelésnél hajtassuk végre a próbát egy diákkal.)

A Fehling-próbát először az oxovegyületek oxidációs reakcióinak tanítása során mutathatjuk be (itt még tanári demonstrációs kísérletként) az aldehidek és a ketonok megkülönböztetésére. Közben gyakoroltathatjuk az egyes oxigéntartalmú szerves vegyületek funkciós csoportjainak nevét, szerkezetét, a csoportokban található szénatomok oxidációs számait. Egyben szemléltethetjük a Cu2+ ionok redukciós folyamatát is, Cu+-ionná, vagy fém rézzé (ugyanis a Fehling-próba során néha szép réztükör válik le).

Ha van rá elegendő idő, hogy a szénhidrátok témakörben elmélyedjünk, akkor a Fehling-kísérlet segítségével sok, a szacharidokkal kapcsolatos fontos definíciót vezethetünk be vagy gyakoroltathatunk a tanulókkal. Legelőször is azt, hogy az egyszerű szénhidrátok polihidroxi-oxovegyületek. A bennük lévő (vagy izomerizáció révén kialakuló) formilcsoport redukáló tulajdonsággal rendelkezik. A kísérlet további magyarázataként elmagyarázhatjuk vagy felidéztethetjük a diákokkal, mi a különbség az aldózok és a ketózok szerkezete között, hogy jön létre a gyűrűs forma, és mit jelent a glikozidos hidroxilcsoport. A kísérlet kapcsán bemutathatjuk a gyűrűs és nyílt láncú szerkezetek oldatban való viselkedését, egymás közötti dinamikus egyensúlyát is. A glükózzal és fruktózzal elvégzett kísérlet révén elmondhatjuk, hogy bár a két molekula szerkezete más, de közöttük izomerizáció játszódik le, s ezért kapunk pozitív próbát az ketózokra is. A szacharózra elvégzett negatív reakcióval a monoszacharidok glikozidos hidroxilcsoportjainak kötésben való részvételét, és ezáltal a diszacharid nem redukáló tulajdonságát is megmagyarázhatjuk. 

Órai munkánk változatosabbá válhat, ha a kísérletet tanulókísérletként végeztetjük el. Hogy a diákok egymástól is tanulhassanak, ez kivitelezhető úgy is, hogy az egyik (féle) csoport szőlőcukrot, a másik (féle) fruktózt, a harmadik (féle) pedig szacharózt kap vizsgálandó anyagként. Így előadhatják egymásnak tapasztalataikat, megfigyeléseiket, és a végén frontális munkában együtt fejthetjük meg, hogy mi a magyarázat a tapasztalt jelenségekre. Még érdekesebbé tehető a kísérlet, ha otthonról hozunk (vagy a diákokkal hozatunk) kristálycukrot, egy csomag szőlőcukrot, esetleg szőlő- vagy alma levében, illetve mézben próbáljuk ki a Fehling-reakciót. A kapott eredményekből következtethetünk arra, hogy az egyes cukrok, vagy gyümölcsök milyen szacharidokat tartalmaznak. Érdekes feladat a glükózsziruppal édesített Cola és a mesterséges édesítőszert tartalmazó Cola Light Fehling-próbával való megkülönböztetése is. Ilyenkor a kísérlet végrehajtása előtt érdemes (pl. az üres palackok körbeadásával) a tanulókkal leolvastatni a Cola és a Cola Light címkéjéről, hogy milyen anyagokat tartalmaznak ezek az italok és megkérdezni, milyen eredményt várnak a próbáktól ennek alapján.
A kísérletet beépíthetjük tehát az órába induktív módon úgy, hogy a szénhidrátok szerkezetének, tulajdonságainak megbeszélése előtt végezzük el a próbákat. Ilyenkor a reakció közben tett megfigyelésekből vonunk le következtetéseket a cukrok szerkezetére vonatkozóan az óra további részében. Megvalósítható azonban úgy is, hogy a már megtanult ismeretek birtokában, ellenőrzésképpen végeztetjük el a diákokkal a tanulókísérletet. Ekkor annak magyarázatát önállóan is meg tudják adni (deduktív módszer). Így a kísérlet segítségével nagyon jó összefoglalás is készíthető.
A Fehling-reakció bemutatásával vagy elvégeztetésével ismétlő órarész is tartható a szénhidrátokkal kapcsolatban (például témazáró dolgozat előtt), hiszen a kísérlet kapcsán számos ismétlő kérdés tehető fel a diákoknak. Az általam készített Power Point bemutató egy ilyen összefoglaló órára való és a kísérletek magyarázata a diákok által már korábban megtanult elméleten alapul.
Forrás:

http://www.axel-schunk.de/experiment/edm0503.html (A hónap kísérlete: 2005. március)

(Az utolsó látogatás időpontja: 2008-05-21)

